RÅDETS FORORDNING (EF) Nr. 1602/96 af 25. juli 1996 om særlige forvaltningsforanstaltninger for nordsøsild og om ændring af forordning (EF) nr. 3074/95

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3760/92 af 20. december 1992 om en fællesskabsordning for fiskeri og akvakultur (1), ændret ved tiltrædelsesakten af 1994, særlig artikel 8, stk. 4, og

ud fra følgende betragtninger:

Ifølge de seneste videnskabelige oplysninger, navnlig rapporten fra Advisory Committee for Fisheries Management under Det Internationale Havundersøgelsesråd, er sildebestanden i Nordsøen ikke længere inden for sikre biologiske grænser, og fiskeridødeligheden er for øjeblikket mere end det dobbelte af den, der betragtes som bæredygtig, ligesom der med den nuværende udnyttelsesrate ikke sker en rekruttering, som er tilstrækkelig til at gendanne bestanden;

ifølge den videnskabelige rådgivning fra ovennævnte kilder er det nødvendigt hurtigt at træffe foranstaltninger til genopbygning af bestanden og til formindskelse af fiskeridødeligheden; foranstaltningerne bør bestå i, at den fangst, der tages af flåder, som driver konsumfiskeri, i 1996 nedsættes til det halve af den nuværende størrelse af TAC (samlet tilladt fangstmængde), og at fiskeridødeligheden for sild taget som bifangst af andre flåder reduceres med 50 % i 1996;

Fællesskabet og Norge har efter proceduren i artikel 2 og 7 i fiskeriaftalen mellem Det Europæiske Økonomiske Fællesskab og Kongeriget Norge (2) ført konsultationer om de foranstaltninger inden for deres kompetenceområde, der kan træffes for nordsøsild; disse konsultationer er afsluttet med positivt resultat, og der er enighed om forskellige foranstaltninger;

Kommissionen har ved forordning (EF) nr. 1265/96 af 1. juli 1996 om hasteforanstaltninger til beskyttelse af bestandene af nordsøsild (3) allerede gennemført sådanne foranstaltninger under de beføjelser, den har efter artikel 15 i forordning (EØF) nr. 3760/92;

det er desuden nødvendigt med yderligere supplerende foranstaltninger til underbygning af de allerede gennemførte foranstaltninger; sådanne yderligere foranstaltninger bør omfatte reduktion af TAC for brisling i Nordsøen, fastsættelse af, hvilke skridt der skal tages, når de fastsatte bifangstmængder er opfisket, og betingelser for fangstregistrering og landing af sild i visse områder;

disse foranstaltninger og de foranstaltninger, der er fastsat ved forordning (EF) nr. 1265/96, bør samles i én retsakt og forordning (EF) nr. 1265/96 ophæves;

ved Rådets forordning (EF) nr. 3074/95 (4) fastsættes TAC for bestemte bestande eller grupper af bestande, deres fordeling mellem medlemsstaterne samt en række fangstbetingelser; nogle af disse bestemmelser bør ændres tilsvarende -

UDSTEDT FØLGENDE FORORDNING:

Artikel 1

Medlemsstater, hvor der landes sild, som ikke er sorteret fra den øvrige fangst, skal sikre, at der etableres behørige stikprøverordninger, så alle landinger af bifangster af sild overvåges effektivt.

Det er forbudt at lande fangster, der indeholder usorterede sild, i havne, hvor der ikke er etableret sådanne stikprøveordninger.

Artikel 2

Medlemsstaterne vedtager særlige kontrol- og forvaltningsforanstaltninger eller enhver anden foranstaltning vedrørende fangst, sortering og landing af sild taget i Nordsøen eller i Skagerrak og Kattegat, så det sikres, at fangstbegrænsningerne overholdes. Disse foranstaltninger skal især omfatte følgende:

i) særlige kontrol- og inspektionsprogrammer

ii) planer for fiskeriindsats, herunder fortegnelser over fartøjer med fiskeritilladelse, og, hvis det skønnes nødvendigt på grund af en kvoteudnyttelse på over 70 %, begrænsninger i sådanne fartøjers aktivitet

iii) kontrol med omladning og fremgangsmåder, der indebærer genudsætning

iv) om muligt et midlertidigt forbud mod fiskeri i områder, hvor det er konstateret, at sild, især ungfisk, udgør en stor andel af bifangsterne.

Artikel 3

Inspektører fra Kommissionen udfører i henhold til artikel 29 i Rådets forordning (EØF) nr. 2847/93 af 12. oktober 1993 om indførelse af en kontrolordning under den fælles fiskeripolitik (5), og når Kommissionen finder det nødvendigt i relation til denne forordning, uafhængige inspektioner for at kontrollere de kompetente myndigheders gennemførelse af prøveudtagningsprogrammerne og af de specifikke foranstaltninger omhandlet i artikel 1 og 2.

Artikel 4

Kommissionen forbyder landinger af sild, hvis det skønnes, at de i artikel 1 og 2 nævnte foranstaltninger ikke udgør en tilstrækkelig garanti for, at der er opnået en streng styring af fiskeridødeligheden for sild i alle fiskerier.

Artikel 5

Medlemsstaterne giver senest hver fredag Kommissionen meddelelse om landingerne af sild og brisling fra de områder, der er anført i bilag I og II, i den foregående uge.

Artikel 6

1. Alle fangster af sild, der er taget i ICES-område IIIa, IV og VIId af fartøjer, som, medens de tager disse fangster i de pågældende områder, udelukkende medbringer slæberedskaber med en maskestørrelse på lig med eller over 32 mm, vil blive fratrukket under den relevante kvote, der fremgår af bilag I til denne forordning.

2. Alle fangster af sild, der er taget i ICES-område IIIa, IV og VIId af fartøjer, som, medens de tager disse fangster i de pågældende områder, medbringer trukkede slæberedskaber hvis maskestørrelse er mindre end 32 mm, vil blive fratrukket under den relevante kvote, der fremgår af bilag II til denne forordning.

3. Sild landet af fartøjer, der udøver fiskeri under de i stk. 2 fastsatte betingelser, må ikke udbydes til konsum.

4. Uanset betingelserne i stk. 1 og 2, vil alle sild fanget i ICES-område IIIa af fartøjer, der udøver fiskeri efter andre arter end sild som defineret i bilag II til denne forordning, blive fratrukket under den tilsvarende kvote i bilag II.

Artikel 7

I forordning (EF) nr. 3074/95 foretages følgende ændringer:

1) I artikel 5 indsættes som stk. 2a:

»2 a. Uanset stk. 1 og 2 er det, når en af fangstbegrænsningerne i bilag II til denne forordning er udtømt, for fartøjer, der udøver de fiskerier, som disse fangstbegrænsninger gælder for, forbudt at lande usorterede fangster, der indeholder sild.«

2) Bilaget bliver til bilag I og ændres således:

a) For så vidt angår sild erstattes angivelserne og fodnoterne vedrørende område IIIa, IVa, b og IVc, VIId af angivelserne og fodnoterne vedrørende disse områder i bilag I til denne forordning;

b) for så vidt angår brisling erstattes angivelserne og fodnoterne vedrørende område IIa og IV af angivelserne og fodnoterne vedrørende dette område i bilag I til denne forordning.

3) Der tilføjes et bilag II med affattelsen i bilag II til denne forordning.

Artikel 8

Kommissionens forordning (EF) nr. 1265/96 ophæves.

Artikel 9

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes indtil den 31. december 1996.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 25. juli 1996.

På Rådets vegne

H. COVENEY

Formand

(1) EFT nr. L 389 af 31. 12. 1992, s. 1.

(2) EFT nr. L 226 af 29. 8. 1980, s. 48.

(3) EFT nr. L 163 af 2. 7. 1996, s. 24.

(4) EFT nr. L 330 af 30. 12. 1995, s. 1. Forordningen er senest ændret ved forordning (EF) nr. 1088/96 (EFT nr. L 144 af 18. 6. 1996, s. 1).

(5) EFT nr. L 261 af 20. 10. 1993, s. 1.

BILAG I

>TABELPOSITION>

>TABELPOSITION>

>TABELPOSITION>

>TABELPOSITION>

BILAG II

»BILAG II

>TABELPOSITION>

>TABELPOSITION>

>TABELPOSITION>